CELEX: 32011R0209
Language: sk
Date: 2011-03-02 00:00:00
Title: Nariadenie Komisie (EÚ) č. 209/2011 z  2. marca 2011 o ukončení antidumpingového a antisubvenčného konania týkajúceho sa dovozu modemov pre bezdrôtové rozsiahle siete (Wireless Wide Area Networking – WWAN) s pôvodom v Čínskej ľudovej republike a o ukončení registrácie tohto dovozu uloženej nariadeniami (EÚ) č. 570/2010 a (EÚ) č. 811/2010

3.3.2011   
            
            
               SK
            
            
               Úradný vestník Európskej únie
            
            
               L 58/36
            
         NARIADENIE KOMISIE (EÚ) č. 209/2011
   z 2. marca 2011
   o ukončení antidumpingového a antisubvenčného konania týkajúceho sa dovozu modemov pre bezdrôtové rozsiahle siete (Wireless Wide Area Networking – WWAN) s pôvodom v Čínskej ľudovej republike a o ukončení registrácie tohto dovozu uloženej nariadeniami (EÚ) č. 570/2010 a (EÚ) č. 811/2010
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (1) („základné nariadenie“), a najmä na jeho články 9 a 14,
   so zreteľom na nariadenie Rady (ES) č. 597/2009 z 11. júna 2009 o ochrane pred subvencovanými dovozmi z krajín, ktoré nie sú členmi Európskeho spoločenstva (2), a najmä na jeho články 14 a 24,
   po porade s poradným výborom,
   keďže:
   A.   POSTUP
   
   1.   Antidumpingové konanie a registrácia dovozu
   
   
               (1)
            
            
               Dňa 3. júna 2010 Komisia dostala podnet týkajúci sa údajného poškodzujúceho dumpingu v Únii spôsobeného dovozom modemov pre bezdrôtové rozsiahle siete (Wireless Wide Area Networking – WWAN) s pôvodom v Čínskej ľudovej republike (ďalej len „ČĽR“). Uvedený podnet obsahoval aj žiadosť o registráciu dovozu v súlade s článkom 14 ods. 5 nariadenia (ES) č. 1225/2009.
            
         
               (2)
            
            
               Podnet podala spoločnosť Option NV (ďalej len „navrhovateľ“), ktorá je jediným známym výrobcom WWAN modemov v Únii a predstavuje 100 % celkovej výroby Únie.
            
         
               (3)
            
            
               Podnet obsahoval jasné dôkazy o dumpingu a z toho vyplývajúcej značnej ujme, ktoré sa považovali za dostatočný dôvod na začatie antidumpingového konania.
            
         
               (4)
            
            
               Komisia preto po porade s poradným výborom, prostredníctvom oznámenia uverejneného v Úradnom vestníku Európskej únie
                   (3), začala antidumpingové konanie týkajúce sa dovozu WWAN modemov s pôvodom v ČĽR a v súčasnosti spadajúcich pod kódy KN ex 8471 80 00 a ex 8517 62 00 do Únie.
            
         
               (5)
            
            
               Dňa 1. júla 2010 podriadila Komisia dovoz toho istého výrobku s pôvodom v ČĽR registrácii podľa nariadenia Komisie (EÚ) č. 570/2010 (4).
            
         
               (6)
            
            
               Komisia oficiálne informovala o začatí konania navrhovateľa, vyvážajúcich výrobcov v ČĽR, známych zúčastnených dovozcov a používateľov, známe zúčastnené združenia dovozcov alebo používateľov, dodávateľov surovín a poskytovateľov služieb a zástupcov ČĽR. Zainteresovaným stranám sa poskytla možnosť písomne vyjadriť svoje názory a požiadať o vypočutie v rámci časovej lehoty uvedenej v oznámení o začatí konania.
            
         
               (7)
            
            
               V súlade s ustanoveniami článku 16 základného nariadenia vykonala Komisia niektoré z bežne vyžadovaných overovacích návštev. V súvislosti s dumpingom, a najmä na účely článku 2 ods. 7 základného nariadenia sa Komisia zamerala na otázky uvedené v článku 2 ods. 7 písm. c), a najmä na narušenia týkajúce sa rozhodovania, správy a riadenia spoločnosti, pôžičiek, financovania spoločností a vývozných úverov. Aj keď sa objavili isté počiatočné náznaky narušení, ukončenie tohto antidumpingového konania znamenalo, že sa v tejto záležitosti ďalej nepokračovalo.
            
         2.   Antisubvenčné konanie a registrácia dovozu
   
   
               (8)
            
            
               Komisii bol 2. augusta 2010 doručený podnet týkajúci sa údajného poškodzujúceho subvencovania pri dovoze WWAN modemov s pôvodom v ČĽR do Únie. Uvedený podnet obsahoval aj žiadosť o registráciu dovozu v súlade s článkom 24 ods. 5 nariadenia (ES) č. 597/2009.
            
         
               (9)
            
            
               Podnet podala spoločnosť Option NV (ďalej len „navrhovateľ“), ktorá je jediným známym výrobcom WWAN modemov v Únii a predstavuje 100 % celkovej výroby Únie.
            
         
               (10)
            
            
               Podnet obsahoval jasné dôkazy o existencii subvencovania a z toho vyplývajúcej značnej ujmy, ktoré sa považovali za dostatočný dôvod na začatie antisubvenčného konania.
            
         
               (11)
            
            
               Komisia preto po porade s poradným výborom, prostredníctvom oznámenia uverejneného v Úradnom vestníku Európskej únie
                   (5), začala antisubvenčné konanie týkajúce sa dovozu WWAN modemov s pôvodom v ČĽR a v súčasnosti spadajúcich pod kódy KN ex 8471 80 00 a ex 8517 62 00 do Únie.
            
         
               (12)
            
            
               Dňa 17. septembra 2010 podriadila Komisia dovoz toho istého výrobku s pôvodom v ČĽR registrácii na základe nariadenia Komisie (EÚ) č. 811/2010 (6).
            
         
               (13)
            
            
               Komisia oficiálne informovala o začatí konania navrhovateľa, vyvážajúcich výrobcov v ČĽR, známych zúčastnených dovozcov a používateľov, známe zúčastnené združenia dovozcov alebo používateľov, dodávateľov surovín a poskytovateľov služieb a zástupcov ČĽR. Zainteresovaným stranám sa poskytla možnosť písomne vyjadriť svoje názory a požiadať o vypočutie v rámci časovej lehoty uvedenej v ozname o začatí konania.
            
         B.   STIAHNUTIE PODNETOV A UKONČENIE KONANÍ
   
   
               (14)
            
            
               Dvoma listami zaslanými Komisii 26. októbra 2010 stiahla spoločnosť Option NV svoj antidumpingový a antisubvenčný podnet týkajúci sa dovozu WWAN modemov s pôvodom v ČĽR. Dôvodom stiahnutia podnetov bolo uzavretie dohody o spolupráci medzi spoločnosťou Option NV a vyvážajúcim výrobcom v ČĽR.
            
         
               (15)
            
            
               V súlade s článkom 9 ods. 1 nariadenia (ES) č. 1225/2009 a s článkom 14 ods. 1 nariadenia (ES) č. 597/2009, ak navrhovateľ stiahne svoj podnet, možno konanie ukončiť, okrem prípadu, keď takéto ukončenie nie je v záujme Únie.
            
         
               (16)
            
            
               Komisia dospela k názoru, že súčasné konania by sa mali ukončiť, pretože pri príslušných antidumpingových a antisubvenčných prešetrovaniach nevyšli najavo žiadne skutočnosti svedčiace o tom, že by takéto ukončenie nebolo v záujme Únie. Zainteresované strany boli náležite informované a mali možnosť predložiť pripomienky.
            
         
               (17)
            
            
               Po stiahnutí podnetov sa na Komisiu obrátila jedna spoločnosť, ktorá tvrdila, že je výrobcom WWAN modemov v Únii. Spoločnosť ďalej uviedla, že v konaniach by sa malo pokračovať aj napriek stiahnutiu podnetov. Treba poznamenať, že spoločnosť sa prvýkrát prihlásila ako výrobca z Únie po uplynutí procesných lehôt v obidvoch konaniach, ktoré mali zainteresované strany na to, aby sa prihlásili a vyjadrili svoje stanovisko, a teda nepodporila podnety podané spoločnosťou Option predtým, než boli tieto podnety stiahnuté.
            
         
               (18)
            
            
               Treba tiež podotknúť, že tvrdenia a informácie predložené touto spoločnosťou nepriviedli Komisiu k záveru, že by bolo v záujme Únie pokračovať v súčasných konaniach, ktoré sa začali po predložení a neskoršom stiahnutí podnetov spoločnosti Option. V tejto súvislosti je potrebné vzhľadom na údajnú činnosť spoločnosti v súvislosti s WWAN modemami v Únii prihliadnuť na schopnosť tejto spoločnosti v praxi i) zohrávať úlohu na trhu Únie s WWAN modemami a okrem toho ii) pokryť prípadné nedostatočné dodávky, pokiaľ by boli uložené opatrenia. Na základe informácií predložených v tomto ohľade v súvislosti so súčasnými konaniami sa dospelo k záveru, že by bolo neprimerané pokračovať v prešetrovaní a uložiť opatrenia po stiahnutí podnetov.
            
         
               (19)
            
            
               Neboli predložené žiadne ďalšie pripomienky, ktoré by naznačovali, že by ukončenie súčasných konaní nebolo v záujme Únie.
            
         
               (20)
            
            
               Za týchto okolností Komisia dospela k záveru, že antidumpingové a antisubvenčné konanie týkajúce sa dovozu WWAN modemov s pôvodom v ČĽR do Únie by sa malo ukončiť bez uloženia opatrení.
            
         
               (21)
            
            
               Registrácia dovozu WWAN modemov s pôvodom v ČĽR a deklarovaných pod kódmi KN ex 8471 80 00 a ex 8517 62 00 pri uplatňovaní nariadení (EÚ) č. 570/2010 a (EÚ) č. 811/2010 by sa preto mala ukončiť a uvedené nariadenia by sa mali zrušiť,
            
         PRIJALA TOTO NARIADENIE:
   Článok 1
   Antidumpingové a antisubvenčné konanie týkajúce sa dovozu modemov pre bezdrôtové rozsiahle siete (Wireless Wide Area Networking – WWAN) s pôvodom v Čínskej ľudovej republike a v súčasnosti spadajúcich pod kódy KN ex 8471 80 00 a ex 8517 62 00 do Únie sa týmto ukončujú.
   Článok 2
   Colným orgánom sa týmto nariaďuje, aby ukončili registráciu dovozu zavedenú v súlade s článkom 1 nariadení (EÚ) č. 570/2010 a (EÚ) č. 811/2010.
   Článok 3
   Nariadenia (EÚ) č. 570/2010 a (EÚ) č. 811/2010 sa týmto zrušujú.
   Článok 4
   Toto nariadenie nadobúda účinnosť v deň nasledujúci po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. marca 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 343, 22.12.2009, s. 51.
   
      (2)  Ú. v. EÚ L 188, 18.7.2009, s. 93.
   
      (3)  Ú. v. EÚ C 171, 30.6.2010, s. 9.
   
      (4)  Ú. v. EÚ L 163, 30.6.2010, s. 34.
   
      (5)  Ú. v. EÚ C 249, 16.9.2010, s. 7.
   
      (6)  Ú. v. EÚ L 243, 16.9.2010, s. 37.